Vrae oor ondersoek na sterftes by hospitaal sloerJack Bloom. (Argieffoto: ANA) Die DA sê daar moet dringend verantwoording gedoen word oor sterftes by die brandeenheid van die Dr. George Mukhari-hospitaal wat moontlik voorkom kon word. Jack Bloom, die DA-woordvoerder oor gesondheid in Gauteng, het gesê die Gautengse premier, David Makhura, het volgens inligting van die LUR vir gesondheid in die provinsie, Bandile Masuku, drie jaar gelede al opdrag gegee dat ŉ forensiese ondersoek na nege sterftes by die eenheid gedoen moet word. “Die brandeenheid is gebou met ŉ skenking van R3 miljoen van die Smile-stigting en nóg R3 miljoen van die departement van infrastruktuurontwikkeling. Dit is op 21 November 2016 geopen en in Januarie 2017 gesluit weens pasiëntsterftes,” het Bloom gesê. Volgens hom het mediese kenners destyds gewaarsku dat pasiënte kan sterf weens onvoldoende ventilasie in die eenheid, maar dat sekere amptenare daarop aangedring het dat die opening van die eenheid voortgaan. “Nóg ŉ bewering is dat die uitvoerende hoof van die hospitaal, dr. Freddy Kgongwana, versuim het om die destydse LUR, Gwen Ramokgopa, in te lig dat nege pasiënte gesterf het. Hy het beweer kliniese werkers het eers ná die opening hul kommer oor die ventilasiestelsel uitgespreek en nie voor die tyd nie. “Dr. Kgongwana is tans geskors weens verskeie aanklagte hieroor, asook oor ander kwessies,” het Bloom gesê. Bloom het gesê dit is kommerwekkend dat daar drie jaar later steeds geen beduidende optrede teen minstens drie mense wat by die sterftes betrek word, was nie. Die eenheid is na die sterftes noodgedwonge gesluit en is onlangs eers heropen.